**Nyár 2014**

Itt van végre a várva várt nyári szünet!

A szünidőt az iskolai napközis táborban kezdtem. Ide évről-évre visszatérek, mert jól érzem itt magam. A programok nagyon jók és itt vannak a barátaim. Velük együtt vidám a nyár.

Első nap elmentünk gyalog Fehérvárcsurgóra. Most kivételesen nem fürödtünk meg a tóban. Mikor beértünk Csurgóra, megnéztük a kastélyt. Károlyi gróf építtette ezt a gyönyörűséget.

A Csipkés terasza úgy néz ki, mintha az erkély teteje horgolva lenne.

Egy tábornál megpihentünk, ebédeltünk és fociztunk egy kicsit. S hogy kellően ledolgozzuk az ebédet, elindultunk vissza – szintén gyalog.

Kedden elmosta az eső a programjaink nagy részét. Vizes vetélkedőt terveztünk, a víz nem a poharakból lötyögött ki, hanem a felhőkből csöpögött ránk. Helyette bent kézműveskedtünk Klári és Nelli nénivel. Papírnehezéket csináltunk. A kézműves vetélkedő része volt az is, hogy az iskola körül elrejtett papír-cetliket megkeressük és a rajta levő utasításokat végrehajtsuk. A mi csapatunk feladata volt, hogy krepp-papírból csináljunk virágokat, amiket hazahoztunk anyukánknak.

Később papírból meglepetés virágot készítettünk. Én a virágomba egy békát rejtettem –ha széthajtogatom, kikukucskál a közepéből. Alkalomadtán, ha az idő engedte, kimentünk játszani.

Szerdán papírcsodákat készítettünk Edit nénivel. Én egy hűtőmágnest csináltam, egy pálmafát, amiről egy pimasz majom lopja a banánt.

Papírozás után pedig játszottunk; hol kint az udvaron, hol bent az ének teremben.

Csütörtökön Barbara nénivel társasjátékoztunk. Volt: Görgi, Ramses, Memória, Black Jack, Activity és még sok egyéb. Sokat szórakoztunk és nevettünk. Ebéd után csapatokat alkottunk és kezdődött a „Kincsvadászat”. Elmentünk a strand felé, felmentünk a hegyre, ahol egy iránytű elvezetett minket a kincshez, aminek csoki formája és finom íze volt.

Pénteken Ildikó néni érdekes kísérleteket mutatott nekünk. Megmutatta, hogy mészkőből és sósavból hogyan lehet szén-dioxidot előállítani (felfújtunk vele egy lufit), majd rávezetett minket a fénytörés fortélyaira. Utolsó kísérletként darált kekszből és egyéb finomságokból kókuszgolyókat gyúrtunk és el is fogyasztottuk. Ez volt a legfinomabb kísérlet!

Új héten, újult erővel ismét nekivágtunk egy gyalogtúrának. Most Iszkaszentgyörgyre mentünk. Megnéztük a kastélyt. Szépsége ámulatba ejtett. Láttuk a hozzá tartozó pincét is. Majd egy hegyre felkapaszkodva eljutottunk egy piramis alakú kőépítményhez. Sokat gyalogoltunk és kellőképpen elfáradtunk, de jó volt.

Kedden eredeti cél a Gaja-völgy volt, de az eső most is a terünk útját állta. Így benti foglalkozással kellett elütni az időt. Kézműveskedtünk, pl.: tojástartóból egeret csináltunk, keménypapírból dobozkát hajtogattunk, meg monotípiát alkottunk Marika nénivel és Gábor bácsival.

Szerdán Csaba bácsi tartott nekünk nagyon érdekes előadást az őskövületekről. Az előadás után kimentünk az erdőbe őskövületeket keresni és találtunk is.

Csütörtökön a művészetnek hódoltunk Zita nénivel. Volt modern festészet (golyós festés), közben zenét hallgattunk –Csajkovszkijt-t, és még só-gyurmát is csináltunk.

Régi Ákos

6. osztályos tanuló